801.110 - Ordinaziun davart la planisaziun dal territori per il chantun Grischun (OPTGR)    801.110   Ordinaziun davart la planisaziun dal territori per il  chantun Grischun (OPTGR)  dals 24-05-2005 (versiun dals 01-04-2019)  sa basond sin l'art. 45 al. 1 da la constituziun chantunala1) e sin l'art. 105 da la lescha  davart la planisaziun dal territori2) per il chantun Grischun  relaschada da la regenza ils 24 da matg 2005  1. En general  1.1. AUTORITADS  Art.  1 Departament cumpetent, post spezialisà 1 Il  departament  cumpetent  per  il  sectur  da  la  planisaziun  dal  territori  è  il   departament  d'economia  publica  e  fatgs  socials  (departament).  El  surveglia  l'execuziun da la legislaziun federala davart las abitaziuns secundaras. * 2 Il post spezialisà per dumondas da planisaziun è l'uffizi per il svilup dal territori   (post spezialisà).  1.2. MEDIAZIUN EXTRAGIUDIZIALA  Art.  2 Procedura 1 Sch'ina procedura pendenta vegn sistida a favur d'ina mediaziun extragiudiziala,  fixescha l'autoritad da protesta u da meds legals in termin per las partidas per sa   cunvegnir ad ina mediatura u ad in mediatur extragiudizial. Sch'ina na dat nagina  cunvegna, renviescha l'autoritad las partidas ad ina persuna adattada.  1) DG 110.100 2) DG 801.100  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm https://www.gr-lex.gr.ch/data/801.100/rm   801.110    2 Sin  dumonda  da  la  mediatura  u  dal  mediatur  extragiudizial  vegn  la  procedura  reprendida. Ina partida po pretender da reprender la procedura pir, suenter ch'ella è  entrada seriusamain en la mediaziun extragiudiziala durant almain ina sesida.  1.3. BASA  Art.  3 Basa 1 Sco  infurmaziuns  da  basa  valan  cunzunt  models  directivs,  inventaris,  analisas,  retschertgas,  studis,  concepts,  resultats  da  l'observaziun  dal  territori  e  plans  secturials cun caracter da basa. 2 Il post spezialisà coordinescha la collavuraziun en connex cun l'acquisiziun, cun la  coordinaziun e cun il barat d'infurmaziuns da basa.  1.4. DATAS DIGITALAS  Art.  4 Realisaziun, administraziun, suveranitad da las datas, archiv 1 Il post spezialisà fixescha las pretensiuns per la realisaziun e per l'administraziun  digitala da las infurmaziuns da basa e dals meds da planisaziun. El procura che la   qualitad da las datas saja garantida. 2 La  suveranitad  da  las  datas  è  chaussa  da  las  purtadras  e  dal  purtader  da  la  planisaziun. Quellas e quel èn responsabels per la correctadad da las datas. 3 Las datas actualas da la planisaziun dal territori per las basas e per ils meds da  planisaziun dal chantun, da las regiuns e da las vischnancas vegnan archivadas tar il   post spezialisà. * 4 Il  post spezialisà promova il  diever da l'elavuraziun electronica da datas en las  proceduras.  1.5. CONTRIBUZIUNS PER PRESTAZIUNS DA LA  PLANISAZIUN DAL TERRITORI  Art.  5 * …  Art.  6 * …  2       801.110   2. Planisaziun chantunala  2.1. PROCEDURA DAL PLAN DIRECTIV  Art.  7 Elavuraziun, procedura da participaziun 1 Il  post  spezialisà  concepescha  il  plan  directiv  chantunal.  El  collavura  cun  ils  departaments  e  cun ils  uffizis  pertutgads,  cun  las  regiuns  e  cun las  vischnancas  pertutgadas sco er cun ulteriuras persunas interessadas. * 2 Il  post  spezialisà  expona  publicamain  il  sboz  dal  plan  directiv  chantunal  en  l'internet e tar il chantun durant 30 dis e publitgescha l'exposiziun en il fegl uffizial  dal chantun Grischun. En cas da projects impurtants dal plan directiv vegn il termin  d'exposiziun prolungà adequatamain. * 3 Durant l'exposiziun publica po mintgina e mintgin far  propostas  ed objecziuns.  Quellas vegnan examinadas. Il resultat vegn communitgà a las persunas participadas  ed a la publicitad en moda adequata. 4 En cas  d'actualisaziuns po vegnir  renunzià da far  la procedura da participaziun   publica a favur d'ina procedura da consultaziun. 5 Sch'i fa basegn da midar il plan directiv per ina planisaziun u per in project da  construcziun, ston las exposiziuns publicas necessarias vegnir coordinadas tant sco  pussaivel.  Art.  8 Proceduras davant autoritads federalas, controlla 1 Il departament represchenta la regenza davant las autoritads federalas cumpetentas  en la procedura d'approvaziun ed en la procedura da rectificaziun. 2 Il post spezialisà procura ch'il plan directiv chantunal vegnia controllà ed actualisà  cuntinuadamain. Per realisar il plan directiv chantunal collavura el cun auters posts,  procura per in'organisaziun adattada, infurmescha periodicamain davart il svilup dal  territori ed actualisescha las infurmaziuns da basa. 3 Dal plan directiv chantunal pon ins prender invista tar il post spezialisà.  2.2. PROCEDURA PER PLANS CHANTUNALS D'UTILISAZIUN  Art.  9 Elavuraziun, exposiziun publica, relasch 1 Il post spezialisà elavura per incumbensa dal departament e suenter avair tadlà las   vischnancas e las regiuns pertutgadas sbozs per plans chantunals d'utilisaziun tenor  questa lescha. *   3     801.110    2 En las vischnancas pertutgadas e tar il chantun expona il post spezialisà durant 30  dis publicamain ils sbozs per plans chantunals d'utilisaziun cun in eventual rapport  ecologic  (RCE)  e  cun  eventualas  dumondas  per  permissiuns  supplementaras  e   communitgescha l'exposiziun en l'organ da publicaziun uffizial da las vischnancas  ed en il fegl uffizial dal chantun. 3 Durant l'exposiziun publica po mintgina e mintgin far  propostas  ed objecziuns.  Quellas vegnan examinadas. Il resultat vegn communitgà a las persunas participadas  en moda adequata. 4 Protestas  cunter  las  dumondas  per  permissiuns  supplementaras  ston  vegnir  inoltradas durant l'exposiziun tar il post spezialisà. 5 Suenter  la  finiziun  da  la  procedura  d'exposiziun  concluda  la  regenza  davart  il   relasch dals plans. Per la coordinaziun cun eventualas permissiuns supplementaras  valan confurm al senn las disposiziuns davart l'approvaziun da l'urden fundamental  communal.  3. Planisaziun regiunala  Art.  10 Contracts generals 1 Il post spezialisà gida las regiuns ad ademplir las incumbensas da la planisaziun  regiunala. El po far contracts generals cun ellas, cunzunt davart programs da plirs  onns, davart rapports periodics, davart la realisaziun dal plan directiv chantunal e   davart la collavuraziun. *  Art.  11 Procedura per plans directivs regiunals 1 L'organ da la regiun ch'è cumpetent per l'elavuraziun suttametta ils sbozs per ils   plans  directivs  regiunals  al  post  spezialisà  per  l'examinaziun  preliminara.  Quel  terminescha la procedura d'examinaziun preliminara entaifer 6 mais. * 2 L'organ  cumpetent  da  la  regiun  expona  publicamain  sbozs  per  plans  directivs  regiunals durant 30 dis en l'internet ed en la regiun e communitgescha l'exposiziun  publica en l'organ da publicaziun uffizial ch'el ha designà ed en il fegl uffizial dal   chantun.  En  cas  da  projects  impurtants  dal  plan  directiv  prolunghescha  el  adequatamain il termin d'exposiziun. Per la procedura da cooperaziun valan dal rest   confurm al  senn  las  directivas  davart  la  cooperaziun  tar  la  planisaziun directiva  chantunala. * 3 Suenter la finiziun da la procedura da cooperaziun concluda l'organ cumpetent da  la regiun davart il relasch u davart midadas dal plan directiv. * 4 Dals plans directivs regiunals poi vegnir prendì invista tar la regiun u tar il post   spezialisà. *  4       801.110   4. Planisaziun locala  4.1. PROCEDURA PER L'URDEN FUNDAMENTAL  Art.  12 Procedura d'examinaziun preliminara 1 Las vischnancas suttamettan sbozs per plans e per prescripziuns che ston vegnir   approvads,  ensemen  cun  il  rapport  da  planisaziun,  cun  in  eventual  RCE  e  cun  documents  per  eventualas  dumondas  da  permissiuns  supplementaras,  ch'èn  la  premissa  per  l'approvaziun  da  la  planisaziun  d'utilisaziun,  al  post  spezialisà  per  laschar far l'examinaziun preliminara. 2 Sch'i basegna permissiuns supplementaras per l'approvaziun d'in project, s'exprima  il post spezialisà en il rapport da l'examinaziun preliminara sin basa da las posiziuns  da las  autoritads spezialisadas cumpetentas,  sche las  permissiuns supplementaras  pon vegnir empermessas. 3 En  cas  da  revisiuns  parzialas  che  na  basegnan  betg  ina  consultaziun  entaifer  l'administraziun  terminescha  il  post  spezialisà  la  procedura  d'examinaziun  preliminara entaifer dus mais, en cas d'ulteriuras revisiuns parzialas sco er en cas da  revisiuns totalas entaifer sis mais.  Art.  13 Exposiziun da cooperaziun 1 Suenter  la  finiziun  da  la  procedura  d'examinaziun  preliminara  expona  la  suprastanza communala publicamain il  sboz per las novas prescripziuns e per ils  novs  plans  ensemen  cun  il  rapport  da  planisaziun,  cun  in  eventual  RCE e  cun  eventualas dumondas da permissiuns supplementaras durant 30 dis en la vischnanca  e communitgescha l'exposiziun en l'organ da publicaziun uffizial da la vischnanca ed  en il fegl uffizial dal chantun. 2 Durant l'exposiziun publica po mintgina e mintgin far propostas ed objecziuns tar   la suprastanza communala. Quella examinescha las inoltraziuns e prenda posiziun  visavi  las  persunas participadas.  Il  resultat  da la  procedura da cooperaziun vegn  resumà per mauns da l'organ da decisiun. 3 Sch'in project vegn midà suenter l'exposiziun da cooperaziun e sch'i na dat betg ina   segunda exposiziun, communitgescha la suprastanza communala las midadas en la  publicaziun dal conclus davart il relasch u davart la midada da l'urden fundamental e  communitgescha  quellas  ultra  da  quai  en  scrit  a  las  persunas  ch'èn  directamain  pertutgadas.  Art.  14 Procedura d'approvaziun 1 Cun  proponer  l'approvaziun  inoltrescha  la  suprastanza  communala  al  post  spezialisà  las  novas prescripziuns ed ils  novs plans ch'èn vegnids concludids da  l'organ  communal  cumpetent  sco  er  tut  ils  documents  e  tut  las  dumondas  da  permissiuns supplementaras.   5     801.110    2 Cun fixar  in  termin  da  liquidaziun  procura  il  post  spezialisà  per  las  posiziuns  respectivamain per las decisiuns necessarias davart  permissiuns supplementaras e  davart  protestas  tar  ils  posts  pertutgads  respectivamain  tar  las  autoritads   spezialisadas. El coordinescha inspecziuns ocularas.  Art.  15 Decisiun d'approvaziun 1 Suenter che tut ils documents en avant maun elavura il post spezialisà la decisiun  d'approvaziun. 2 Permissiuns  supplementaras  ch'èn  vegnidas  concedidas  d'organs  spezialisads  vegnan per regla communitgadas a medem temp sco la decisiun d'approvaziun. En  enclegientscha  cun  las  partidas  po  vegnir  renunzià  da  far  la  communicaziun  a  medem temp. 3 L'autoritad d'approvaziun relascha ina decisiun generala, sche: 1. il post spezialisà ed ils organs spezialisads pertutgads èn sa cunvegnids a quai   en il cas concret; 2. il  departament ed ils organs spezialisads han concludì quai  en general  per   tschertas permissiuns supplementaras; 3. igl  èn avant  maun posiziuns d'organisaziuns  da l'ambient  cun dretg da far    recurs u recurs da planisaziun respectivamain protestas cunter dumondas da  permissiun supplementaras; u  4. igl existan differenzas tranter organs spezialisads e l'autoritad d'approvaziun  davart la concessiun da permissiuns supplementaras.  4.2. PROCEDURA PER IL PLAN DA QUARTIER  Art.  16 Introducziun 1 En  l'organ  da  publicaziun  da  la  vischnanca  communitgescha  la  suprastanza  communala l'intenziun d'introducir ina planisaziun da quartier inditgond la finamira  da  planisar  e  da  realisar  in  eventual  regruppament  dal  terren  u  in'eventuala  rectificaziun dals cunfins. A medem temp expona ella publicamain il plan cun las   cunfinaziuns previsas dal territori  da planisaziun durant 30 dis en la vischnanca.  Persunas pertutgadas ston vegnir infurmadas en scrit avant l'exposiziun. * 2 Durant l'exposiziun publica po vegnir protestà tar la suprastanza communala cunter  l'introducziun  previsa  da  la  procedura  e  cunter  la  cunfinaziun  dal  territori  da  planisaziun. Per la legitimaziun da far protesta valan las medemas premissas sco per  il recurs da planisaziun tar la regenza. Protestas cunter la procedura sco tala e cunter   il territori da planisaziun na pon betg pli vegnir fatgas en l'ulteriura procedura. 3 L'exposiziun publica sto vegnir repetida, sch'il territori da planisaziun prevesì vegn  midà  pervia  da  protestas.  Sche  las  midadas  pertutgan  mo  singulas  persunas  participadas, sto vegnir dada a quellas la pussaivladad da far protesta entaifer 30 dis   empè d'exponer anc ina giada ils plans. *  6       801.110   4 Suenter la finiziun da la procedura d'exposiziun relascha la suprastanza communala  il conclus d'introducziun, communitgescha quel a las persunas participadas sco er ad  eventualas protestadras ed eventuals protestaders e renda enconuschent el  al post   spezialisà. *  Art.  17 Elavuraziun dal plan da quartier 1 Suenter ch'il conclus d'introducziun è entrà en vigur legala, lascha la suprastanza  communala elavurar il plan da quartier tras expertas e tras experts.  Las persunas  participadas survegnan la pussaivladad da cooperar. 2 La suprastanza communala fixescha las pretensiuns a la concepziun dals singuls  elements dal plan da quartier e procura ch'ils interess publics vegnian resguardads   tar  la  planisaziun.  Ella  suttametta  sbozs  per  plans  da quartier  avant  l'exposiziun  publica a l'uffizi dal register funsil per l'examinaziun formala.  Art.  18 Exposiziun publica, protesta 1 La  suprastanza  communala  expona  publicamain  il  sboz  per  il  plan  da  quartier  durant  30  dis  en  la  vischnanca.  Sche  la  planisaziun  basegna  in'examinaziun  ecologica (EE), vegn exponi a medem temp er il RCE. * 2 L'exposiziun  dal  plan  da  quartier  vegn  publitgada  uffizialmain  en  l'organ  da  publicaziun  uffizial  da  la  vischnanca.  En  cas  da  proceduras  cun  ina  EE  sto  l'exposiziun  publica  vegnir  publitgada  a  medem  temp  er  en  il  fegl  uffizial  dal  chantun. Las persunas pertutgadas vegnan infurmadas en scrit avant l'exposiziun dal  plan da quartier. 3 Durant l'exposiziun publica po vegnir protestà tar la suprastanza communala en  scrit  e  cun  motivaziun.  Per  la  legitimaziun  da  far  protesta  valan  las  medemas  premissas sco per il recurs da planisaziun tar la regenza. 4 L'exposiziun publica sto vegnir repetida, sch'il plan da quartier vegn midà pervia  da  protestas.  Sche  las  midadas  pertutgan  mo singulas  persunas  participadas,  sto  vegnir dada a quellas la pussaivladad da far protesta entaifer 30 dis empè d'exponer  anc ina giada ils plans. *  Art.  19 Relasch, entrada en vigur 1 Suenter la finiziun da la procedura d'exposiziun relascha la suprastanza communala  u,  sch'il  dretg  communal  determinescha  quai,  il  cussegl  communal  il  plan  da  quartier.  Davart  eventualas  protestas  decida  a  medem  temp  l'autoritad  ch'è  cumpetenta per il relasch. 2 Il  relasch sto vegnir communitgà en scrit  a las persunas participadas sco er  ad  eventualas  protestadras  ed  eventuals  protestaders  e  rendì  enconuschent  al  post   spezialisà.  En  cas  da  planisaziuns da quartier  cun ina EE sto vegnir  publitgà  il   conclus er en il fegl uffizial dal chantun. *   7     801.110    3 Ils plans da quartier entran en vigur legala suenter ch'il termin da recurs è scadì   senza ch'i saja vegnì fatg protesta u suenter che proceduras da meds legals èn finidas  definitivamain. Suenter l'entrada en vigur legala lascha la suprastanza communala  remartgar il plan da quartier en il register funsil. *  Art.  20 Repartiziun dals custs 1 Suenter la finiziun da la planisaziun da quartier fixescha la suprastanza communala  en ina repartiziun dals custs las parts dals custs da planisaziun che las persunas ch'èn  participadas al plan da quartier ston surpigliar sin basa da las expensas effectivas e  da la clav da repartiziun lianta tenor il plan da quartier. 2 Las  parts  dals  custs  da  l'avertura  e  da  l'equipament  che  las  persunas  ch'èn  participadas al  plan da  quartier  ston  surpigliar  vegnan fixadas  da la  suprastanza  communala  en  medema  moda  en  ina  singula  u  –  succesivamain  –  en  pliras   repartiziuns da custs suenter che tuttas u suenter che singulas ovras d'avertura èn  finidas. 3 Il  sboz  da  la  repartiziun  dals  custs  sto  vegnir  tramess  a  las  persunas  ch'èn  participadas al plan da quartier inditgond la pussaivladad da pudair prender invista  dals mussaments da rendaquint. 4 Cunter il sboz da la repartiziun dals custs po vegnir fatg protesta en scrit e cun  motivaziun  tar  la  suprastanza  communala,  e  quai  entaifer  30  dis  dapi  la  communicaziun. Sche la repartiziun dals custs vegn midada pervia da protestas, sto  vegnir dada a las persunas participadas anc ina giada la pussaivladad da protestar  entaifer 30 dis. * 5 Suenter la finiziun da la procedura da protesta decida la suprastanza communala  davart  la  repartiziun  dals  custs  e  communitgescha  la  decisiun  a  las  persunas  participadas. A medem temp vegnan messas a quint las parts dals custs. 6 Per la scadenza, per l'incasso e per la prorogaziun da parts dals custs valan las  disposiziuns davart la procedura da contribuziun.  Art.  21 Aboliziun u midada da plans da quartier 1 Sche las relaziuns èn sa midadas considerablamain dapi il relasch, vegnan plans da  quartier  examinads e – sche necessari  –  adattads uffizialmain u sin  dumonda da  persunas  participadas  al  plan  da  quartier.  In'adattaziun  sto  vegnir  fatga  cunzunt,  sch'in  plan  da  quartier  anc  betg  realisà  na  correspunda  betg  pli  a  prescripziuns   midadas da l'urden fundamental. 2 Per abolir u per midar plans da quartier valan confurm al senn las disposiziuns  davart la procedura per il plan da quartier.  8       801.110   4.3. PROCEDURA DA CONTRIBUZIUN  Art.  22 Introducziun 1. exposiziun publica  1 La procedura da contribuziun sto per regla vegnir introducida avant che cumenzar  cun  las  lavurs  da  construcziun.  En  cas  motivads  è  ina  introducziun  posteriura  pussaivla. 2 La suprastanza communala communitgescha l'intenziun d'introducir la procedura  da contribuziun en l'organ da publicaziun uffizial da la vischnanca inditgond l'ovra  ch'è  suttamessa  a  contribuziuns  sco  er  la  part  dals  custs  previs  che  tutgan  a  l'interessenza publica e privata. A medem temp expona ella publicamain il plan cun   la cunfinaziun previsa per il territori da contribuziun (perimeter da contribuziuns)  durant 30 dis en la vischnanca. * 3 Persunas pertutgadas ston vegnir infurmadas en scrit avant l'exposiziun.  Art.  23 2. protesta, conclus 1 Durant l'exposiziun publica po vegnir fatg protesta tar la suprastanza communala  cunter  l'intenziun  d'introducir  la  procedura,  cunter  il  perimeter  da  contribuziuns  previs sco er cunter la part da l'interessenza publica e privata. 2 L'exposiziun publica sto vegnir repetida, sch'il perimeter da contribuziuns previs  vegn midà pervia da protestas.  Sche las midadas pertutgan mo singulas persunas  participadas, sto vegnir dada a quellas la pussaivladad da far protesta entaifer 30 dis   empè d'exponer anc ina giada ils plans. * 3 Suenter la finiziun da la procedura d'exposiziun relascha la suprastanza communala  il conclus d'introducziun e communitgescha quel a las persunas participadas sco er  ad  eventualas  protestadras  ed  ad  eventuals  protestaders.  Cunter  la  procedura  da  contribuziun  sco  tala,  cunter  il  perimeter  da  contribuziuns  e  cunter  la  part  da   l'interessenza  publica  e  privata  na  po  betg  pli  vegnir  fatg  protesta  en  l'ulteriura  procedura.  Art.  24 Repartiziun dals custs 1. elavuraziun  1 Suenter  l'entrada  en  vigur  legala  dal  conclus  d'introducziun  e  suenter  la  collaudaziun da l'ovra elavura la suprastanza communala la repartiziun dals custs. 2   La repartiziun dals custs cumpiglia almain ina cumpilaziun dals custs totals da l'ovra   inditgond eventualas subvenziuns, in eventual plan cun zonas da contribuziun sco er  la repartiziun dals custs tranter las persunas che ston pajar contribuziuns inclusiv  explicaziuns.   9     801.110    Art.  25 2. exposiziun publica, protesta, relasch 1 La suprastanza communala trametta a las persunas che ston pajar contribuziuns il   sboz da la repartiziun dals custs inditgond la pussaivladad da prender invista da las  infurmaziuns da basa. 2 Cunter  il  sboz  da  la  repartiziun  dals  custs  pon  las  persunas  che  ston  pajar  contribuziuns far protesta en scrit e cun motivaziun entaifer 30 dis tar la suprastanza   communala.  Sche  la  repartiziun  dals  custs  vegn  midada  pervia  da  protestas,  sto  vegnir dada a las persunas participadas anc ina giada la pussaivladad da protestar  entaifer 30 dis. * 3 Suenter la finiziun da la procedura d'exposiziun decida la suprastanza communala  davart la repartiziun dals custs e communitgescha la decisiun a las persunas che ston  pajar contribuziuns. A medem temp vegnan messas a quint las contribuziuns.  Art.  26 Scadenza, incasso, prorogaziun 1 Las contribuziuns ston vegnir pajadas a partir dal mument che la repartiziun dals  custs entra en vigur legala. Pajaments a quint ston vegnir pajads suenter ch'il quint e   vegnì tramess. 2 Contribuziuns scadidas e pajaments a quint scadids ston vegnir pajads entaifer 60  dis  suenter  ch'il  quint  è  vegnì  tramess.  Per  pajaments  retardads  vegn  quintà  in   tschains da retard che correspunda al tschains da retard chantunal vertent. 3 En cas gravants po la suprastanza communala suspender dal tuttafatg u per part ils  pajaments  da  contribuziuns  scadidas  per  maximalmain  diesch  onns  cun  u  senza  tschains da retard. La prorogaziun vegn concedida mo, sch'il pajament prorogà vegn  renconuschì e garantì cun inscriver voluntariamain il dretg da pegn legal. 4 La  dumonda  per  la  prorogaziun  da  contribuziuns  sto  vegnir  inoltrada  tar  la  vischnanca entaifer 30 dis suenter avair retschavì il quint.  Art.  27 Midada da las relaziuns 1 Sch'ils avantatgs spezials u sche la relaziun tranter l'interessenza publica e privata   sa midan essenzialmain entaifer diesch onns suenter che la repartiziun dals custs è  entrada  en  vigur  legala  pervia  da  mesiras  architectonicas  u  pervia  dal  gener  da  l'utilisaziun da l'ovra, po – sin dumonda da persunas che ston pajar contribuziuns  ubain d'uffizi – vegnir introducida ina nova procedura da contribuziun. 2 Las contribuziuns ch'eran vegnidas pajadas sin basa da la decisiun precedenta ston  vegnir messas a quint senza tschains e senza indexaziun. 3 Las contribuziuns ston vegnir pajadas suenter u restituidas tenor la nova repartiziun  dals custs.  10       801.110   4.4. PROCEDURA PER REGRUPPAMENTS DAL TERREN E  PER RECTIFICAZIUNS DA CUNFINS  Art.  28 Princip 1 Las prescripziuns da procedura qua sutvart valan per regruppaments dal terren e  per rectificaziuns da cunfins che vegnan realisads sco proceduras independentas u en  colliaziun  cun  ina  procedura  dal  plan  d'utilisaziun  tenor  la  legislaziun  da  la  planisaziun dal territori. 2 Sch'il regruppament dal terren u sche la rectificaziun dals cunfins vegn collià cun   ina planisaziun d'utilisaziun che sto – areguard l'exposiziun – vegnir publitgada en il  fegl uffizial dal chantun, valan questas pretensiuns a la publicaziun uffiziala er per   las  differentas exposiziuns dal regruppament dal  terren u da la rectificaziun dals  cunfins. * 3 L'autoritad  ch'è  cumpetenta  per  realisar  la  procedura  consultescha  expertas  ed  experts per elavurar il regruppament dal terren e la rectificaziun dals cunfins. A las   persunas participadas dat ella la pussaivladad da cooperar en ils singuls stadis da la   procedura. 4 Las  disposiziuns  qua  sutvart  davart  l'introducziun  dal  regruppament  dal  terren,   davart  l'inventarisaziun dal  possess  vegl  e  davart  la  repartiziun nova pon vegnir  applitgadas confurm al senn er per rectificaziuns dals cunfins.  Art.  29 Introducziun 1. exposiziun publica  1 L'autoritad cumpetenta  communitgescha en l'organ da publicaziun uffizial  da la  vischnanca l'intenziun d'introducir in regruppament dal terren u ina rectificaziun dals  cunfins inditgond l'intent da la mesira, la cunfinaziun dal territori cumpiglià sco er la   moda e maniera da la realisaziun. A medem temp expona ella publicamain il plan  cun la cunfinaziun previsa dal territori cumpiglià durant 30 dis en la vischnanca. * 2 Persunas pertutgadas ston vegnir infurmadas en scrit avant l'exposiziun.  Art.  30 2. protesta, conclus 1 Durant l'exposiziun publica po vegnir fatg protesta tar l'autoritad cumpetenta cunter  l'intenziun  d'introducir  la  procedura  e  cunter  il  territori  cumpiglià  previs.  Per  la  legitimaziun  da  far  protesta  valan  las  medemas  premissas  sco  per  il  recurs  da   planisaziun tar la regenza. 2 L'exposiziun  publica  sto  vegnir  repetida,  sch'il  territori  cumpiglià  prevesì  vegn  midà  pervia  da  protestas.  Sche  las  midadas  pertutgan  mo  singulas  persunas  participadas, sto vegnir dada a quellas la pussaivladad da far protesta entaifer 30 dis   empè d'exponer anc ina giada ils plans. *   11     801.110    3 Suenter la finiziun da la procedura d'exposiziun relascha l'autoritad cumpetenta il  conclus d'introducziun e communitgescha quel a las persunas participadas sco er ad  eventualas protestadras ed ad eventuals protestaders. Cunter la procedura sco tala e  cunter  il  territori  cumpiglià  na  po  betg  pli  vegnir  fatg  protesta  en  l'ulteriura  procedura.  Art.  31 Inventarisaziun ed exposiziun dal possess vegl 1 Suenter  ch'il  conclus  d'introducziun  è  entrà  en  vigur  legala,  elavura  l'autoritad  cumpetenta il plan dal possess ed il register dal possess en cooperaziun cun l'uffizi   dal register funsil. 2 L'autoritad cumpetenta expona publicamain ils sbozs per il plan dal possess e per il  register dal possess durant 30 dis en la vischnanca e communitgescha l'exposiziun en  l'organ  da  publicaziun  uffizial  da  la  vischnanca.  Persunas  pertutgadas  vegnan  infurmadas en scrit avant l'exposiziun. * 3 Durant l'exposiziun publica pon persunas pertutgadas far protesta en scrit e cun  motivaziun tar l'autoritad cumpetenta. 4 L'exposiziun publica sto vegnir repetida, sch'il plan dal possess u sch'il register dal  possess  vegn midà  pervia  da protestas.  Sche  las  midadas pertutgan  mo singulas  persunas  participadas,  sto  vegnir  dada  a  quellas  la  pussaivladad  da  far  protesta  entaifer 30 dis empè d'exponer anc ina giada ils plans. * 5 L'exposiziun  dal  possess  vegl  po  vegnir  fatga  ensemen  cun  l'exposiziun  da  la  repartiziun nova.  Art.  32 Repartiziun nova 1. elavuraziun, exposiziun publica  1 Suenter  ch'il  possess  vegl  è  inventarisà  en  moda  legalmain  valaivla,  elavura  l'autoritad cumpetenta ils plans ed ils registers necessaris per il regruppament. Quels  cuntegnan cunzunt indicaziuns davart: 1. las deducziuns da terren; 2. la repartiziun dals novs bains immobigliars; 3. la  rectificaziun  dals  dretgs  reals  limitads,  da  las  prenotaziuns  e  da  las    remartgas; 4. la cumpensaziun en daners per valurs pli grondas u pli pitschnas che na sa   laschan betg cumpensar tras il terren; 5. la repartiziun dals custs dal regruppament dal terren (clav da repartiziun). 2 Suenter l'examinaziun dals plans e dals registers tras l'uffizi dal register funsil e   suenter  in'eventuala  rectificaziun  expona  l'autoritad  cumpetenta  publicamain  ils   sbozs  durant  30  dis  en  la  vischnanca  e  publitgescha  l'exposiziun  en  l'organ  da  publicaziun uffizial da la vischnanca. Persunas pertutgadas vegnan infurmadas en  scrit avant l'exposiziun. *  12       801.110   Art.  33 2. protesta, decisiun 1 Durant l'exposiziun publica po vegnir fatg protesta en scrit e cun motivaziun tar   l'autoritad  cumpetenta.  Per  la  legitimaziun  da  far  protesta  valan  las  medemas  premissas sco per il recurs da planisaziun tar la regenza. 2 L'exposiziun publica  sto  vegnir  repetida,  sche la  nova repartiziun vegn midada  pervia da protestas. Sche las midadas pertutgan mo singulas persunas participadas,   sto  vegnir  dada  a  quellas  la  pussaivladad  da  far  protesta  entaifer  30  dis  empè  d'exponer anc ina giada ils plans. * 3 Suenter  la  finiziun  da  la  procedura  d'exposiziun  procura  l'autoritad  cumpetenta  ch'ils  documents  da  mutaziun  vegnian  elavurads.  Sin  basa  da  quels  decida  ella  davart il regruppament dal terren e communitgescha il conclus a tut las persunas   participadas sco er ad eventualas protestadras ed ad eventuals protestaders.  Art.  33a * Fusiun 1 Las singulas parts da la procedura pon vegnir fusiunadas.  Art.  34 Entrada en vigur, execuziun tras il register funsil 1 Regruppaments da terren e rectificaziuns da cunfins van en vigur legala suenter   ch'il  termin  da  recurs  è  scadi  senza  ch'i  saja  vegnì  fatg  recurs  u  suenter  che   proceduras da meds legals èn finidas definitivamain. 2 Suenter l'entrada en vigur legala annunzia l'autoritad cumpetenta il regruppament  dal terren u la rectificaziun dals cunfins a l'uffizi dal register funsil cumpetent per  l'execuziun tras il register funsil. 3 Dals bains immobigliars ch'èn vegnids repartids da nov dastga vegnir disponì pir  suenter l'acquist da la proprietad. Sin dumonda po l'autoritad cumpetenta autorisar  las persunas participadas da prender anticipadamain possess da singuls u da tut ils   bains immobigliars u da far diever d'auters dretgs.  Art.  35 Repartiziun dals custs 1 Suenter la finiziun dal regruppament dal terren u da la rectificaziun dals cunfins  fixescha l'autoritad cumpetenta en ina repartiziun dals custs las parts dals custs che   las persunas participadas ston surpigliar vi dal regruppament dal terren u vi da la   rectificaziun  dals  cunfins  sin  basa  da  las  expensas  effectivas  e  da  la  clav  da   repartiziun lianta tenor la repartiziun nova. 2 Il sboz da la repartiziun dals custs sto vegnir tramess a las persunas participadas  inditgond la pussaivladad da pudair prender invista dals mussaments da rendaquint. 3 Cunter il sboz da la repartiziun dals custs pon las persunas participadas far protesta  en scrit e cun motivaziun tar l'autoritad cumpetenta, e quai entaifer 30 dis dapi la  communicaziun. Sche la repartiziun dals custs vegn midada pervia da protestas, sto  vegnir dada a las persunas participadas anc ina giada la pussaivladad da protestar  entaifer 30 dis. *   13     801.110    4 Suenter la finiziun da la procedura da protesta decida l'autoritad cumpetenta davart   la repartiziun dals custs e communitgescha la decisiun a las persunas participadas. A  medem temp vegnan messas a quint las parts dals custs. 5 Per la scadenza, per l'incasso e per la prorogaziun da parts dals custs valan las  disposiziuns davart la procedura da contribuziun.  4.5. DISPOSIZIUNS EXECUTIVAS TAR LA LEGISLAZIUN  FEDERALA DAVART LAS ABITAZIUNS SECUNDARAS *  Art.  35a * Edifizis caracteristics per il lieu entaifer las zonas da construcziun 1. princip  1 Ils edifizis caracteristics per il lieu en il senn da la legislaziun federala davart las  abitaziuns  secundaras  vegnan  designads  da  princip  en  la  procedura  per  l'urden  fundamental communal sin basa d'in concept general davart las caracteristicas dal  lieu.  Art.  35b * 2. excepziun 1 Excepziunalmain  po  l'autoritad  che  conceda  las  permissiuns  da  construcziun  designar in edifizi sco caracteristic per il lieu, sche: a) l'edifizi è l'object d'ina procedura per la permissiun da construcziun che duai   permetter  da  midar  la  construcziun  u  l'utilisaziun  da  l'edifizi  per  intents   d'abitar;  b) igl exista gia en l'urden fundamental communal concludì avant il 1. da schaner  2016  ina  regulaziun  da  mantegniment  per  l'edifizi  sin  basa  d'in  concept  general davart las caracteristicas dal lieu; e  c) la tgira da monuments dal Grischun è vegnida consultada. 2 La designaziun sco caracteristic per il lieu sto vegnir integrada en la permissiun da  construcziun.  Art.  35c * Edifizis protegids entaifer las zonas da construcziun 1 Edifizis  valan  sco  protegids  en  il  senn  da  la  legislaziun  federala  davart  las  abitaziuns  secundaras,  sch'els  èn  mess  sut  protecziun  en  l'urden  fundamental  communal u sin basa da la legislaziun davart la protecziun da la natira e da la patria.  Art.  35d * Prescripziuns cuminaivlas 1 Projects per midadas da construcziun u d'utilisaziun d'edifizis caracteristics per il   lieu u protegids èn suttamess a la cussegliaziun da furmaziun.  14       801.110   2 Las  intenziuns  da  construcziun  ston  vegnir  communitgadas  a  l'autoritad  che  conceda  las  permissiuns  da  construcziun  avant  ch'ils  plans  da  project  vegnan  elavurads.  Ensemen  cun  il  patrun  da  construcziun  e  cun  la  cussegliaziun  da  furmaziun fixescha quella las ordinaziuns da protecziun e da mantegniment, e quai  resguardond las finamiras da mantegniment sco er l'inventari d'edifizis. 3 Avant  che  l'autoritad  da  permissiun  conceda  la  permissiun  da  construcziun,  suttametta ella ils plans da project a la tgira da monuments dal Grischun per ina  posiziun definitiva.  Art.  35e * …  4.6. MOBILISAZIUN DA TERREN DA CONSTRUCZIUN *  Art.  35f * Dretg da cumpra da la vischnanca 1 Sche la vischnanca vul exequir il dretg da cumpra, relascha ella ina disposiziun  correspundenta per mauns da la proprietaria u dal proprietari dal bain immobigliar  ed annunzia en quella ils dretgs duvrads ed il pretsch da cumpra offrì.  Las parts   pertutgadas ston vegnir tadladas ordavant. 2 Sche las partidas na pon betg sa cunvegnir davart l'autezza dal pretsch da cumpra,   po mintga partida pretender da la cumissiun d'expropriaziun cumpetenta da realisar  la procedura da stimaziun.  Art.  35g * Mesiras da planisaziun da durada limitada 1 Sche enzonaziuns, midadas da zona u azonaziuns a temp limità tenor l'artitgel 19h  da la lescha na vegnan betg fatgas entaifer il termin fixà, constatescha la suprastanza   communala  quai  envers  las  parts  pertutgadas  a  maun  d'ina  disposiziun  da  constataziun. 2 La  suprastanza  communala  communitgescha  la  disposiziun  da  constataziun  legalmain valaivla al post spezialisà.  4.7. CUMPENSAZIUN D'AVANTATGS E DA DISCHAVANTATGS  DA PLANISAZIUN *  Art.  35h * Reducziun da la taxa da plivalur, coordinaziun 1 La plivalur che resulta d'ina enzonaziun sto vegnir reducida per l'import che vegn  duvrà entaifer  5  onns suenter  l'entrada en vigur  da la  mesira  da planisaziun per  l'acquisiziun d'in edifizi cumpensatoric agricul per la gestiun directa. 2 Las proprietarias ed ils proprietaris da bains immobigliars che ston pajar ina taxa  da plivalur tenor la lescha, èn deliberads da l'obligaziun da pajar la taxa tenor la   legislaziun forestala.   15     801.110    Art.  35i * Soluziuns contractualas 1 Per ils ulteriurs causals suttamess a la taxa tenor l'artitgel 19j alinea 2 da la lescha  pon las vischnancas calcular e concepir sezzas la cumpensaziun da la plivalur. Ellas  pon fixar cun las parts pertutgadas ultra u empè da prestaziuns finanzialas er autras   prestaziuns. 2 Ellas pon relaschar disposiziuns cumplementaras en la lescha da construcziun.  Art.  35j * Chareschia 1 Sche  l'index  naziunal  dals  pretschs  da  consum è  sa  midà  per  passa  10  puncts   procentuals dapi l'entrada en vigur da la disposiziun da taxaziun, s'augmenta u sa   reducescha la taxa da plivalur calculada medemamain per 10 puncts procentuals.  Art.  35k * Procedura per la taxa da plivalur 1. orientaziun, calculaziun, communicaziun  1 Per  il  cumenzament  da  l'exposiziun  da  cooperaziun  per  la  planisaziun  ch'è  suttamessa ad ina taxa orientescha la suprastanza communala las proprietarias ed ils  proprietaris  da  bains  immobigliars  ch'èn  pertutgads  potenzialmain  d'ina  taxa  da  plivalur individualmain davart l'obligaziun probabla da pajar taxas e sche pussaivel  davart l'autezza previsibla da la taxa. 2 Suenter che la planisaziun è entrada en vigur e suenter che las persunas obligadas   da  pajar  taxas  èn  vegnidas  tadladas  relascha  la  suprastanza  communala  las   disposiziuns da taxaziun. En cas da bains immobigliars engrevgiads cun dretg da   construcziun  ston  las  disposiziuns  da  taxaziun  vegnir  communitgadas  tant  a  las  retschavidras ed als retschaviders dal dretg da construcziun sco er a las proprietarias   ed als proprietaris dals bains immobigliars. 3 La  suprastanza  communala  communitgescha  al  post  spezialisà  disposiziuns  da  taxaziun per taxas da plivalur che resultan d'enzonaziuns.  Art.  35l * 2. termin da pajament 1 L'uffizi  dal  register  funsil  annunzia  a  la  suprastanza communala  sco er  al  post   spezialisà la  midada da maun da bains  immobigliars munids cun la  remartga da   l'obligaziun da pajar ina taxa da plivalur. 2 La  suprastanza  communala  communitgescha  al  post  spezialisà  permissiuns  da  construcziun per bains immobigliars munids cun la remartga da l'obligaziun da pajar  ina taxa da plivalur.  Art.  35m * 3. retratga 1 La suprastanza communala metta a quint la taxa da plivalur che sto vegnir pajada  en cas d'ina surbajegiada en il rom da la permissiun da construcziun ed en cas da  l'alienaziun cun ina communicaziun separada entaifer 30 dis suenter l'alienaziun. La   suprastanza communala orientescha il post spezialisà, sch'ella metta a quint taxas.  16       801.110   2 Il termin da pajament importa 60 dis a partir da la facturaziun u da la vigur legala   d'ina disposiziun dal quint. Per pajaments retardads vegn mess a quint in tschains da   retard che correspunda al tschains da retard chantunal vertent. 3 En cas da direzza po la suprastanza communala suspender dal tuttafatg u per part  per maximalmain 5 onns il pajament da la taxa cun u senza tschains da retard. La  prorogaziun  vegn  concedida  mo,  sch'il  pajament  prorogà  vegn  renconuschì.  La  dumonda  da  prorogaziun  sto  vegnir  inoltrada  tar  la  vischnanca  entaifer  30  dis  suenter avair retschavì il quint. 4 La suprastanza communala paja la part chantunala vi dal retgav da la taxa entaifer   30 dis suenter la facturaziun tras il post spezialisà. Quai vala er, sch'ella ha prorogà   la taxa.  Art.  35n * 4. finanziaziun speziala per la cumpensaziun da la plivalur 1 La finanziaziun speziala chantunala vegn administrada dal post spezialisà, quella  communala da la suprastanza communala. 2 Il  dretg  communal  po  reglar  pli  detagliadamain  la  finanziaziun  speziala  communala, en spezial ses intents d'utilisaziun sco er las cumpetenzas d'expensa.  5. Prescripziuns chantunalas da construcziun  5.1. NOZIUNS E MODAS DA MESIRAR  Art.  36 * Realisaziun da la CIAC 1 Las vischnancas adattan lur leschas da construcziun a la cunvegna interchantunala  davart  l'armonisaziun  da  la  terminologia  da  construcziun  (CIAC)  dals  22  da  settember  2005.  Per  las  adattaziuns  valan  confurm  al  senn  ils  termins  da  l'artitgel 107 alinea 1 da la lescha.  Fin a  l'adattaziun sa  drizzan las noziuns e las  modas da mesirar tenor las leschas da construcziun communalas vertentas. 2 Sch'il dretg da la planisaziun dal territori chantunal dovra noziuns ed instruments  ch'èn cuntegnids en la CIAC, valan directamain las definiziuns da las agiuntas a la  CIAC e da las explicaziuns respectivas.  Art.  37 * Cifras d'utilisaziun 1 Per reglar l'intensitad da l'utilisaziun pon las vischnancas prevair ultra da u empè   da  las  cifras  d'utilisaziun  descrittas  en  la  CIAC  er  l'instrument  da  la  cifra  d'explotaziun (CE). 2 Per la CE vala la definiziun tenor l'artitgel 37a. Sche las vischnancas disponan da  definiziuns  divergentas,  adattan  ellas  quellas  entaifer  il  termin  tenor  l'artitgel 36 alinea 1  a  la  definiziun  da  l'artitgel 37a.  Fin  a  l'adattaziun  vala  la  definiziun da las leschas da construcziun communalas vertentas.   17     801.110    3 L'autoritad  da  construcziun  fa  ina  controlla  davart  l'explotaziun  dals  bains  immobigliars.  Art.  37a * Cifra d'explotaziun (CE) 1 La cifra d'explotaziun (CE) è la relaziun tranter la surfatscha d'auzada imputabla   (SAi) e la surfatscha dal terren imputabla (STi). Ella vegn calculada: CE = SAi / STi 2 Sco surfatscha d'auzada imputabla (SAi) valan las suandantas surfatschas: 1. surfatschas utilisadas principalas (SUP); 2. surfatschas utilisadas secundaras (SUS), surfatschas nunmobigliadas (SN) e   surfatschas da construcziun (SC), sch'ellas concernan locals u parts da locals  che tanschan per passa 1,60 m sur il terren decisiv u sur il terren sbassà or.  3 Betg imputablas èn: 1. tut las surfatschas cun in'autezza interna da main che 1,60 m; 2. surfatschas da funcziun (SF); 3. ils  suandants  tips  da  surfatschas  utilisadas  secundaras  (SUS):  remisas  per   vehichels, locals da protecziun, locals da rument, chasettas d'iert per iseglia  d'iert e per chaussas sumegliantas, bargias da laina sco er uigls per animals  pitschens.  4 La definiziun da las surfatschas sa drizza tenor la norma SIA 416. 5 A  la  surfatscha  dal  terren  imputabla  appartegnan  las  surfatschas  dal  terren  respectivamain  las  parts  dal  terren  che  sa  chattan  en  la  zona  da  construcziun   correspundenta inclusiv las surfatschas dals access a las chasas. Las surfatschas da  l'avertura fundamentala, da l'avertura generala e da l'avertura detagliada na quintan  betg.  5.2. SPAZI D'ABITAR AGRICUL  Art.  38 Spazi d'abitar permanent 1 Sche las premissas per spazi d'abitar agricul permanent en la zona d'agricultura èn  ademplidas, vegnan permessas per regla in'abitaziun da la manadra u dal manader  dal manaschi cun biro ed in'abitaziun per la generaziun cedenta (part da vegliadetgna  I). En cas d'in basegn cumprovà pon vegnir permessas in'ulteriura abitaziun pitschna  (part da vegliadetgna II) per la terza generaziun che viva sin il bain puril sco er   chombras per emprendistas, per emprendists, per emploiadas e per emploiads. 2 I valan las suandantas mesiras maximalas: a) abitaziun da la manadra u dal manader dal manaschi: 165 m² SAB b) part da vegliadetgna I: 90 m² SAB c) part da vegliadetgna II: 50 m² SAB d) biro: 15 m² SAB e) emprendistas  ed  emprendists,  emploiadas  ed  emploiads,  mintgamai:  20 m²   SAB  18       801.110   3 En cas spezials dastga vegnir divergià da las mesiras maximalas da l'abitaziun da la  manadra u dal manader dal manaschi e da las parts da vegliadetgna, sche la summa  da las mesiras maximalas na vegn en tut betg surpassada. En cas d'edifizis d'abitar  existents  ch'eran  vegnids  permess  avant  l'entrada  en  vigur  da  questa  ordinaziun  dastga er vegnir divergià minimalmain da la summa da las mesiras maximalas, sche  quai è indispensabel per in'utilisaziun d'abitar moderna u necessari per mantegnair  ina substanza architectonica custaivla. 4 Durant  che parts  da vegliadetgna na vegnan betg duvradas sco talas,  pon ellas  vegnir utilisadas temporarmain per intents d'abitar betg agriculs.  Art.  39 Spazi d'abitar temporar 1 Sche las premissas per spazi d'abitar agricul temporar en la zona d'agricultura èn  ademplidas, vegnan permess edifizis fin a las suandantas mesiras maximalas: a) chamona da culm: 50 m² SAB b) chamona per fanar: 15 m² SAB c) chamona d'alp e chamona da pasturas e da pasturs: SAB tenor basegn 2 Chombras d'uigl vegnan permessas fin ad ina mesira maximala da 15 m², sche las  premissas èn ademplidas. Ellas ston vegnir allontanadas, sche las premissas per la  permissiun èn scadidas.  6. Dretg da construcziun formal  6.1. PROJECTS DA CONSTRUCZIUN CHE NA BASEGNAN  BETG INA PERMISSIUN DA CONSTRUCZIUN  Art.  40 Projects da construcziun che na basegnan betg ina permissiun da  construcziun  1 Sche  las  prescripziuns  dal  dretg  material  vegnan  observadas,  na  basegnan  ils  suandants projects da construcziun nagina permissiun da construcziun: * 1. lavurs da reparatura e da mantegniment vi d'edifizis e vi da stabiliments ch'èn   utilisabels confurm a l'intent, sche quellas lavurs servan mo a mantegnair la   valur e sch'i na dat betg ina midada u ina midada da l'intent da l'edifizi u dal   stabiliment;  2. midadas minimalas a l'intern d'edifizis  e  da stabiliments cun excepziun da  midadas  da la  surfatscha  utilisada u  dal  dumber da  las  localitads,  exceptà  ordaifer las zonas da construcziun;  3. midadas d'intent senza consequenzas considerablas per l'urden d'utilisaziun,  exceptà ordaifer las zonas da construcziun;  4. nova cuvrida da tetgs cun il medem material da cuvrida u cun in material da  cuvrida sumegliant;   19     801.110    5. edifizis cun ina dimensiun fin a 5 m³ (edifizis pitschens) sco er sustas da velos  cun ina surfatscha fin a 4.0 m²;  6. edifizis e stabiliments che na vegnan betg plazzads u installads per pli ditg che  sis mais l'onn, sco a) lieus da restauraziun e da vendita, b) staziuns da servetsch per utensils da sport e da temp liber, c) stans, chamonas, baraccas, tendas per festas, per preschentaziuns, per   exposiziuns e per ulteriuras occurrenzas, d) plazzas da giugar per uffants, e) runals  pitschens,  tschintas  da  transport  per  ir  cun  skis,  patineras   natiralas, f) indrizs per trajects da cursa e per disciplinas da sport d'aventura, g) reclamas per lung da las vias, h) reclamas betg illuminadas vi d'indrizs turistics cun ina surfatscha fin a   5 m²; 7. iglus, tendas da tipi e.u.v. per pernottar en territoris da skis durant la stagiun   d'enviern  u  sin  bains  purils  dal  matg  fin  l'october,  sch'i  na  vegnan  betg  endrizzadas installaziuns sanitaras fixas;  8. stabiliments  da  la  concepziun  d'ierts,  sco  sendas,  plazzas  da  seser,  storas,   stgalas,  fuclars,  biotops,  vaschs  da  plantas,  objects  d'art,  astas-bandiera,  exceptà ordaifer las zonas da construcziun;  9. indrizs da reclama, sco tavlas da firmas, vitrinas, reclamas da glisch e tavlas  d'indicaziun fin ad ina surfatscha dad 1.5 m²;  10. recepturs da satellit per radio e per televisiun cun ina surfatscha fin ad 1.5 m²; 11. tavlettas  e  tavlas,  sco  signals  da  traffic,  tavlas  stradalas,  signalisaziuns  da   sendas da viandar, segns da mesiraziun; 12. segns betg illuminads, sco cruschs fin ad in'autezza da 3.0 m, objects d'art; 13. indrizs tecnics, sco indrizs d'illuminaziun da las vias, stgaffas d'interrupturs,   idrants, indrizs da mesiraziun, pals, stangas, bancs; 14. indrizs da segirezza, sco  a) raits per retegnair la naiv per lung da vias da traffic, b) saivs da segirezza, raits, barricadas, pulstradas e.u.v. per stabiliments da   sport e da temp liber, c) balustradas da segirezza;  15. stabiliments d'avertura, sch'els èn vegnids profilads e determinads en il rom  d'ina planisaziun cun l'exactadad d'ina dumonda da construcziun;  16. * implants solars che han – tenor il stadi da la tecnica – in pitschen grad da   reflexiun e ch'èn montads vi da fatschadas cun ina surfatscha absorbanta da  maximalmain 6.0 m² per  fatschada entaifer las zonas da construcziun e da  maximalmain 2.0 m² ordaifer las zonas da construcziun;  17. * midadas dal terren fin ad in'autezza u ad ina profunditad dad 1.0 m ed ina  cubatura midada da 100 m³;  18. clasiras fin ad in'autezza dad 1.0 m sco er mirs da sustegn e mirs da trapartida  fin ad in'autezza dad 1.0 m, exceptà ordaifer las zonas da construcziun;  19. saivs da pastgira moviblas durant il temp da pasculaziun;  20       801.110   20. sustas  senza  fundament  e.u.v.  per  animals  da  niz  fin  ad  ina  surfatscha  da  25 m²,  tunnels  da  plastic  e  mulscheras  senza  fundament  sco  er  indrizs  sumegliants  da  l'agricultura  e  da  l'orticultura,  sco  indrizs  pitschens  per  la  vendita da products;  21. deposits  da  material  che  vegnan  endrizzads  mo  in  giada  l'onn  durant  maximalmain quatter mais;  22. * installaziuns  da  plazzals,  sch'ellas  na  chaschunan  betg  immissiuns  considerablas, cun excepziun d'alloschis da lavureras e da lavurers sco er da  stabiliments da betun mobils.  2 La liberaziun da l'obligaziun da dumandar ina permissiun da construcziun na vala   betg per projects da construcziun previs en zonas da privel, che servan a la dimora  d'umans e d'animals, sco er en general per projects da construcziun che pudessan  periclitar auas, zonas per la protecziun da las auas e biotops da palì. * 3 La  liberaziun  da  l'obligaziun  da  dumandar  ina  permissiun  da  construcziun  na  dispensescha betg d'observar las prescripziuns dal dretg material e da procurar per  autras  permissiuns.  Sch'i  existan  indizis  che  prescripziuns  dal  dretg  material   pudessan esser vegnidas violadas tras in project da construcziun che na dovra nagina  permissiun,  introducescha  l'autoritad  communala  da  construcziun  d'uffizi,  sin  dumonda dal post spezialisà u sin renviament da terzas persunas ina procedura per la   permissiun da construcziun. * 4 Edifizis  e  stabiliments  tenor  l'alinea 1 cifras 6,  7,  19,  21  e  22  ston  vegnir  allontanads suenter la scadenza da la durada permessa, tals tenor la cifra 14 suenter  l'utilisaziun. Il territori ch'è vegnì duvrà sto vegnir restabilì en il stadi oriund. Las  parts d'edifizis u da stabiliments ch'èn vegnidas allontanadas ston vegnir dismessas u  ston vegnir deponidas en in lieu permess.  Art.  40a * Obligaziun d'annunzia 1 Ils projects da construcziun che na dovran betg ina permissiun da contrucziun tenor  l'artitgel 40 alinea 1  ston  vegnir  annunziads  en  scrit  a  l'autoritad  communala  da  construcziun  avant  la  realisaziun.  Exceptadas  da  quai  èn  saivs  tenor  l'artitgel 40 alinea 1 cifra 19. 2 L'autoritad  da  construcziun  communitgescha  a  la  patruna  u  al  patrun  da  construcziun  entaifer  15  dis  da  lavur  suenter  l'annunzia  cun  ina  disposiziun  contestabla in'eventuala obligaziun da dumandar ina permissiun da construcziun ed  infurmescha il medem mument, sch'il project annunzià è suttamess a la procedura  ordinaria u simplifitgada per la permissiun da construcziun e sch'i èn necessarias  dumondas per permissiuns supplementaras. 3 Senza la  communicaziun  entaifer  15 dis  da lavur  po la  patruna u  il  patrun da  construcziun cumenzar cun la realisaziun.  Art.  40b * Implants solars sin tetgs 1 Implants solars sin tetgs èn suttamess a l'obligaziun d'annunzia tenor l'artitgel 40a.   21     801.110    2 L'autoritad  communala  da  construcziun  decida  sin  basa  dal  dretg  federal,  sche  l'implant solar sin tetg è adattà suffizientamain e na dovra consequentamain nagina   permissiun. 3 Per zonas esteticamain pauc sensiblas sco zonas da mastergn e d'industria pon las  vischnancas  fixar  en  l'urden  fundamental  che  er  implants  solars  betg  adattads  suffizientamain na dovran nagina permissiun. 4 Ultra  da  quai  pon  las  vischnancas  prevair  en  lur  lescha  da  construcziun  che  implants  solars  sin  edifizis  ch'èn  suttamess  tenor  l'urden  fundamental  ad  ina  regulaziun specifica da protecziun u da mantegniment, èn suttamess en mintga cas a  l'obligaziun da dumandar ina permissiun da construcziun. 5 Dal punct da vista material  è l'admissibladad d'implants solars sin tetgs reglada   tenor il dretg federal sco er tenor las prescripziuns da furmaziun da las vischnancas,   nun che quellas ultimas restrenschian sproporziunadamain l'utilisaziun da l'energia   solara.  6.2. PROCEDURA PER LA PERMISSIUN DA CONSTRUCZIUN  6.2.1. Procedura ordinaria per la permissiun da construcziun  Art.  41 Giudicament provisoric 1 Avant l'inoltraziun d'ina dumonda da construcziun po l'autoritad communala da  construcziun  vegnir  dumandada  da  far  in  giudicament  provisoric  davart  puncts  essenzials dal project da construcziun. 2 En cas da projects da construcziun ordaifer las zonas da construcziun po il post   spezialisà vegnir dumandà sur la vischnanca da far in giudicament provisoric. 3 Il  giudicament  provisoric  na  dat  nagin  dretg  a  las  petentas  ed  als  petents  da   survegnir la permissiun da construcziun e n'è er betg liant per l'autoritad da decisiun   per giuditgar la dumonda ordinaria da construcziun ed eventualas protestas.  Art.  42 Dumonda da construcziun, dumonda EOZ 1 Dumondas da construcziun e dumondas per projects da construcziun ordaifer las  zonas  da  construcziun  (dumondas  EOZ)  ston  vegnir  inoltradas  a  la  vischnanca  ensemen cun ils documents e cun las cumprovas ch'i basegna per il giudicament, e  quai sin in formular uffizial ed en tants exemplars sco quai che la vischnanca ha  fixà. 2 Observond il dretg surordinà determineschan las vischnancas tge documents e tge  cumprovas che ston vegnir agiuntads a la dumonda da construcziun. Per projects da  construcziun  pli  gronds  e  cunzunt  per  projects  da construcziun  en lieus  cun  ina  impurtanza speziala per il maletg dal vitg u da la cuntrada po vegnir pretendì in  model u ina visualisaziun cumparegliabla.  22       801.110   3 A dumondas da construcziun per projects da construcziun en zonas da privel ed en  territoris  da  privel  mellens  sto  vegnir  agiuntada  ina  decisiun  da  l'examinaziun  preliminara da l'assicuranza d'edifizis  dal  chantun Grischun.  Il  territori  da privel  mellen è in sectur da renviament. * 4 En cas da midadas d'edifizis e da stabiliments existents sco er da plans approvads  sto resortir dals plans il stadi da las parts respectivas dals edifizis e dals stabiliments   avant e suenter la midada (existent: grisch/nair; nov: cotschen; demolì: mellen).  Art.  43 Profilaziun 1 En cas da projects da construcziun che sa manifesteschan vers anor sto vegnir fatga  ina  profilaziun  a  medem temp  sco  quai  che  la  dumonda  da  construcziun  vegn  inoltrada. La profilaziun sto mussar cleramain la situaziun, l'autezza e la furma da  l'edifizi.  Emplenidas  e  scarpas  cun  in'autezza  da  passa  0.8 m  ston  er  vegnir  profiladas. 2 L'autezza dal plaunterren sto vegnir segnada vi dals profils. Ils terms ston vegnir  rendids visibels. 3 Avant  che la  dumonda da construcziun  è  liquidada  cun vigur  legala,  dastga  la  profilaziun vegnir allontanada mo cun la permissiun da l'autoritad communala da  construcziun.  La  profilaziun  sto  en  mintga  cas  vegnir  laschada  star  durant  l'exposiziun publica.  Suenter  che la  decisiun da construcziun è  entrada en vigur  legala, sto la profilaziun vegnir allontanada immediatamain.  Art.  44 Examinaziun provisorica 1 L'autoritad  communala  da  construcziun  controllescha  immediatamain,  sche  dumondas da construcziun e dumondas EOZ che vegnan inoltradas èn cumplettas e  las  suttametta  ad  ina  examinaziun  preliminara  materiala.  A medem  temp  vegn  controllà, sche la profilaziun è plazzada correctamain. 2 En  cas  da  dumondas  incumplettas  sco  er  en  cas  da  dumondas  cun  mancanzas   materialas evidentas fixescha l'autoritad communala da construcziun respectivamain  il post spezialisà in termin adequat per las petentas e per ils petents per cumplettar u   per  curreger  la  dumonda  da  construcziun  entaifer  20  dis  dapi  l'entrada  da  la   dumonda. 3 Sche la dumonda na vegn betg cumplettada u curregida entaifer il termin fixà, vala  ella sco retratga.  Art.  45 Exposiziun publica, protesta 1 Suenter la finiziun da l'examinaziun provisorica expona l'autoritad communala da  construcziun publicamain la dumonda da construcziun respectivamain la dumonda  EOZ durant 20 dis en la vischnanca. Sch'il project da construcziun basegna ina EE,   vegn exponì a medem temp il RCE.   23     801.110    2 L'exposiziun  da  la  dumonda  da  construcziun  vegn  publitgada  en  l'organ  da  publicaziun  uffizial  da  la  vischnanca.  En  cas  da  dumondas  EOZ,  en  cas  da  dumondas cun ina EE sco er en cas da dumondas cun permissiuns supplementaras  che ston vegnir publitgadas en il fegl uffizial dal chantun sto l'exposiziun publica   vegnir communitgada a medem temp er en il fegl uffizial dal chantun. 3 La publicaziun sto cuntegnair indicaziuns davart la patruna u davart il patrun da  construcziun, davart il lieu dal project da construcziun, davart las zonas d'utilisaziun  pertutgadas  e  davart  ils  inventaris  federals  pertutgads  tenor  la  legislaziun  da  la   protecziun da la natira e da la patria, davart la durada da l'exposiziun, davart il lieu  d'exposiziun e davart la pussaivladad da far protesta. 4 Protestas ston vegnir inoltradas durant l'exposiziun a la vischnanca. A las petentas  ed als petents sto vegnir dada la pussaivladad da prender posiziun en scrit davart   protestas entaifer 20 dis.  Art.  46 Decisiun da construcziun 1 Suenter  la  finiziun  da  la  procedura  d'exposiziun  sco  er  da  la  procuraziun  da  posiziuns necessarias d'autras autoritads pertutgadas decida l'autoritad communala  da construcziun davart la dumonda da construcziun e davart eventualas protestas e  relascha la decisiun da construcziun. 2 Decisiuns  da  construcziun  ston  vegnir  communitgadas  a  medem  temp  a  las  petentas ed als petents sco er ad eventualas protestadras ed ad eventuals protestaders.  Ellas ston vegnir motivadas, sche protestas u sche dumondas da construcziun vegnan  refusadas. 3 Decisiuns  da  construcziun  ston  vegnir  communitgadas  entaifer  1  mais  e  mez  suenter la terminaziun da l'exposiziun publica. En cas da projects da construcziun  cun  protestas  dura  il  termin  da  liquidaziun  maximalmain  3  mais  ed  en  cas  da  projects da construcziun cun ina EE maximalmain 5 mais. *  Art.  47 Decisiun EOZ 1. trametter  1 Suenter la finiziun da la procedura d'exposiziun trametta l'autoritad communala da  construcziun  –  sch'ella  è  da  l'avis  che  las  premissas  per  ina  permissiun  sajan  ademplidas – dumondas EOZ immediatamain al post spezialisà, e quai en almain  trais exemplars cun tut ils documents e cun ina proposta motivada. A medem temp  trametta ella al post spezialisà eventualas protestas ensemen cun lur posiziun. 2 Dumondas EOZ pon vegnir tramessas al post spezialisà gia durant l'exposiziun. En  quest  cas  orientescha  l'autoritad  communala  da  construcziun  cumpetenta  immediatamain il post spezialisà davart eventualas protestas.  Art.  48 2. posiziuns, rectificaziun, uffizi da cumpromiss 1 Suenter  che la  dumonda  è  entrada,  procura  il  post  spezialisà  per  las  posiziuns  necessarias tar ils posts pertutgads, fixond in termin da liquidaziun. *  24       801.110   2 Sch'il  post  spezialisà  n'è  betg  d'accord  cun  las  posiziuns  u  sch'igl  existan  cuntradicziuns tranter las posiziuns, fa il post spezialisà in discurs da rectificaziun  cun ils posts pertutgads. 3 Sche la rectificaziun na reussescha betg, suttametta il post spezialisà il conflict a   l'uffizi da cumpromiss che instruescha il post spezialisà co ch'i stoppia vegnir decidì.   L'uffizi da cumpromiss è il departament.  Art.  49 3. decisiun, communicaziun 1 Suenter che tut ils documents èn avant maun, decida il post spezialisà davart la   dumonda EOZ e davart eventualas protestas e conceda la permissiun EOZ, sche las  premissas legalas èn ademplidas. Cas cuntrari refusa el la dumonda EOZ. 2 Il post spezialisà decida davart dumondas EOZ entaifer 1 mais dapi l'entrada da las  actas cumplettas per la dumonda da construcziun. En cas da projects da construcziun  che  basegnan  ina  consultaziun  entaifer  l'administraziun  u  ina  permissiun  supplementara dura il termin da liquidaziun maximalmain 3 mais. Tar projects da   construcziun cun protestas, cun EE u tals che basegnan ina coordinaziun spezialmain  gronda dura il termin da liquidaziun maximalmain 5 mais. * 3 Suenter  l'entrada  dals  documents  communitgescha  l'autoritad  communala  da  construcziun permissiuns EOZ ed eventualas decisiuns da protesta, ensemen cun la  permissiun da construcziun, uschè svelt sco pussaivel, il pli tard entaifer 2 emnas, a  las petentas ed als petents sco er a las protestadras ed als protestaders. * 4 Ils custs da la procedura EOZ vegnan mess a quint en la permissiun EOZ.  Art.  49a * 4. renunzia a la motivaziun da la decisiun 1 Disposiziuns EOZ ed eventualas decisiuns da protesta pon vegnir communitgadas a  las partidas cun ina motivaziun curta. Mintga partida po pretender en scrit entaifer   30  dis  dapi  la  communicaziun  tar  il  post  spezialisà  ina  decisiun  motivada  cumplettamain. Sche ni l'ina ni l'autra partida na pretenda ina motivaziun entaifer   quest termin, survegn la decisiun vigur legala. 2 Las partidas ston vegnir rendidas attentas a la pussaivladad da laschar motivar la  decisiun ed a las consequenzas giuridicas. 3 Sch'ina  partida  pretenda  ina  motivaziun,  vegn  la  decisiun  motivada  en  scrit  e  communitgada a las partidas en in'emissiun cumpletta. Ils termins per ils meds legals  cumenzan cun questa consegna. 4 Sch'i  vegn renunzià a  la motivaziun cumpletta  d'ina decisiun,  vegnan incassads  custs da procedura reducids adequatamain.   25     801.110    6.2.2. Procedura simplifitgada per la permissiun da construcziun *  Art.  50 Procedura simplifitgada per la permissiun da construcziun 1. cas d'applicaziun *  1 La procedura simplifitgada per la permissiun da construcziun vegn applitgada per  projects da construcziun subordinads, tar ils quals i na sto betg vegnir fatg quint cun  protestas, sco cunzunt: * 1. midadas da project minimalas da projects da construcziun gia permess; 2. mesiras  architectonicas  che  na  sa  manifesteschan  betg  vers  anora,  ch'èn   confurmas a la zona e che na chaschunan naginas midadas da la grevezza da   traffic u da l'utilisaziun.  2 La procedura simplifitgada per la permissiun da construcziun vegn applitgada ultra  da  quai  per  projects  da  construcziun  ch'èn  –  tenor  l'artitgel 40  –  exceptads  da  l'obligaziun da dumandar ina permissiun da construcziun, ch'èn dentant suttamess –  tenor la lescha communala da construcziun – a la procedura simplifitgada per la  permissiun da construcziun. *  Art.  51 2. procedura 1 Dumondas  e  documents  da  dumonda  pon  vegnir  inoltrads  en  ina  versiun  simplifitgada. I vegn renunzià a la profilaziun ed a l'exposiziun publica inclusiv a la  publicaziun. 2 Entaifer in mais dapi l'inoltraziun da la dumonda retschaivan las petentas ed ils  petents ina decisiun da l'autoritad communala da construcziun. En cas da projects da  construcziun che basegnan ultra da la permissiun da construcziun ina permissiun  EOZ ston la decisiun da l'autoritad communala da construcziun e la decisiun EOZ  vegnir communitgadas entaifer in mais e mez. La decisiun EOZ sto vegnir prendida  entaifer duas emnas dapi che la dumonda è vegnida inoltrada al post spezialisà. 3 Projects  da  construcziun  che  basegnan  mo  ina  permissiun  da  construcziun  communala  valan  sco  approvads,  sch'i  na  vegn  betg  relaschada  ina  decisiun  divergenta entaifer in mais dapi che la dumonda è vegnida inoltrada. 4 Dal rest valan las disposiziuns davart la procedura ordinaria per la permissiun da  construcziun.  26       801.110   6.3. COORDINAZIUN  6.3.1. Coordinaziun da las proceduras  Art.  52 Dumondas per permissiuns supplementaras che basegnan ina  coordinaziun 1. preparaziun  1 En enclegientscha cun ils departaments pertutgads maina il departament ina glista  cun las permissiuns supplementaras che basegnan ina coordinaziun. 2 En la  glista cun las  permissiuns supplementaras  che basegnan ina coordinaziun  vegnan designadas quellas permissiuns supplementaras, tar las qualas las dumondas  ston  per  regla  vegnir  scleridas  e  rectifitgadas  cun  las  autoritads  spezialisadas  pertutgadas avant l'inoltraziun.  Art.  53 2. inoltraziun, examinaziun provisorica 1 Dumondas per  permissiuns supplementaras  che basegnan ina coordinaziun ston  vegnir inoltradas a la vischnanca ensemen cun la dumonda da construcziun,  cun  in'eventuala  dumonda  EOZ sco  er  cun  tut  ils  documents  ch'èn  necessaris  per  il  giudicament. Sch'igl existan formulars da dumonda, ston vegnir duvrads quels. 2 L'autoritad  communala  da  construcziun  controllescha  immediatamain,  sche  dumondas per permissiuns supplementaras che vegnan inoltradas èn cumplettas. Ella  sclerescha cunzunt,  sch'igl  èn avant  maun dumondas cun ils formulars e cun ils   documents necessaris per tut las permissiuns supplementaras necessarias e sch'ils  scleriments preliminars necessaris èn vegnids fatgs. 3 Sche  las  petentas  e  sch'ils  petents  inoltreschan  dumondas  per  permissiuns  supplementaras  directamain a  las  autoritads ch'èn cumpetentas  per  la  permissiun  supplementara, tramettan quellas vinavant la dumonda a l'autoritad ch'è cumpetenta  per la coordinaziun, uschenavant che la dumonda concerna in project che basegna  ina permissiun da construcziun ed uschenavant ch'ina permissiun da construcziun n'è  anc betg avant maun.  Art.  54 3. exposiziun publica, protesta 1 Dumondas per  permissiuns supplementaras  che basegnan ina coordinaziun ston  vegnir  exponidas  publicamain  e  communitgadas  ensemen  cun  la  dumonda  da  construcziun  e  cun  in'eventuala  dumonda  EOZ.  En  la  publicaziun  ston  vegnir   numnadas separadamain las dumondas per permissiuns supplementaras. 2 Protestas cunter dumondas per permissiuns supplementaras ston vegnir inoltradas a  la vischnanca durant l'exposiziun che vala per la dumonda da construcziun e per la   dumonda EOZ. 3 Dal rest valan las disposiziuns da la procedura per la permissiun da construcziun.   27     801.110    6.3.2. Coordinaziun da las decisiuns  Art.  55 Projects da construcziun entaifer las zonas da construcziun 1 En cas  da projects  da  construcziun  entaifer  las  zonas da  construcziun  trametta  l'autoritad communala da construcziun – sch'ella è da l'avis che las premissas per ina  permissiun  da  construcziun  sajan  ademplidas  –  dumondas  per  permissiuns  supplementaras  cun  tut  ils  documents  necessaris  e  cun  eventualas  protestas  directamain a las autoritads ch'èn cumpetentas per la permissiun supplementara, e  quai immediatamain suenter la finiziun da la procedura d'exposiziun. 2 Las autoritads ch'èn cumpetentas per la permissiun supplementara tramettan lur   decisiun  sco  er  in'eventuala  decisiun  da  protesta  directamain  a  la  vischnanca.  Suenter  avair  examinà  la  coerenza  dal  cuntegn  communitgescha  l'autoritad  communala da construcziun decisiuns davart permissiuns supplementaras a medem  temp sco la decisiun da construcziun. 3 En enclegientscha cun las partidas po vegnir renunzià da far la communicaziun a  medem temp, sche tut las permissiuns èn almain garantidas ed èn munidas cun ina   resalva mintgamai a favur da las autras permissiuns. 4 Sch'ina permissiun supplementara vegn refusada, refusa l'autoritad communala da  construcziun er la dumonda da construcziun, sche quella na po betg vegnir permessa  parzialmain u cun disposiziuns accessoricas.  Art.  56 Projects da construcziun ordaifer las zonas da construcziun 1. trametter, procurar per permissiuns supplementaras  1 En cas  da projects  da construcziun ordaifer  las  zonas da construcziun trametta   l'autoritad communala da construcziun – sch'ella è da l'avis che las premissas per ina  permissiun  da  construcziun  sajan  ademplidas  –  dumondas  per  permissiuns  supplementaras ensemen cun la dumonda EOZ cun tut ils documents necessaris e   cun ina proposta motivada al post spezialisà. A medem temp trametta ella al post  spezialisà eventualas protestas ensemen cun lur posiziun. 2 Sch'il post spezialisà è da l'avis che las premissas per conceder la permissiun EOZ  sajan ademplidas,  procura el  – fixond in termin da liquidaziun – per la decisiun   davart la permissiun supplementara e davart protestas tar l'autoritad cumpetenta. 3 Per permissiuns supplementaras tenor la legislaziun da la polizia da fieu e da la  protecziun civila sco er per permissiuns per implants che cuntegnan liquids privlus  per  las  auas  tenor  la  legislaziun  davart  la  protecziun  da  las  auas  procura  la   vischnanca er en cas da projects da construcziun ordaifer las zonas da construcziun  directamain tar las autoritads cumpetentas.  28       801.110   Art.  57 2. rectificaziun, uffizi da cumpromiss 1 Sche  l'autoritad  chantunala  spezialisada  ch'è  cumpetenta  per  ina  permissiun  supplementara  è  da  l'avis  che  las  premissas  per  conceder  ina  permissiun  supplementara per in project da construcziun ordaifer las zonas da construcziun na  sajan betg ademplidas, communitgescha ella quai al post spezialisà en ina posiziun  provisorica. 2 Sch'il post spezialisà è da l'avis che las premissas per conceder la permissiun EOZ  sajan ademplidas, maina el in discurs da rectificaziun cun l'autoritad respectiva. 3 Sche  las  autoritads  participadas  sa  cunvegnan  da  conceder  la  permissiun  supplementara,  vegn  quella  communitgada  a  las  partidas  tenor  ils  artitgels  qua  sutvart. Sch'ellas sa cunvegnan da refusar la permissiun supplementara, refusa il post  spezialisà la dumonda EOZ e communitgescha a las partidas la decisiun ensemen  cun la decisiun negativa da la permissiun supplementara. 4 Sch'i na dat nagina cunvegna, suttametta il post spezialisà il conflict a l'uffizi da  cumpromiss. L'uffizi da cumpromiss en cas da conflicts cun uffizis ch'èn suttamess  al medem departament sco il post spezialisà è il departament, cas cuntrari è quai la  regenza.  Art.  58 3. communicaziun coordinada da las decisiuns 1 Sche  tut  las  permissiuns  supplementaras  èn  avant  maun,  las  trametta  il  post  spezialisà ensemen cun la permissiun EOZ a l'autoritad communala da construcziun.  Quella communitgescha las decisiuns a las petentas ed als petents ensemen cun la   decisiun da construcziun. 2 En enclegientscha cun las partidas po vegnir renunzià da far la communicaziun a  medem temp, sche tut las permissiuns èn almain garantidas ed èn munidas cun ina   resalva mintgamai a favur da las autras permissiuns.  Art.  59 4. decisiun generala 1 Il post spezialisà relascha ina decisiun generala, sche: 1. el ed ils organs spezialisads participads èn sa cunvegnids en il cas concret da    far quai; 2. el ed ils organs spezialisads han concludì en general da far quai per in tschert   gener da permissiuns supplementaras; u 3. posiziuns d'organisaziuns da l'ambient cun dretg da far recurs èn avant maun   ubain protestas èn avant maun. 2 Il post spezialisà communitgescha la decisiun generala a l'autoritad communala da  construcziun. Quella la communitgescha a las partidas ensemen cun la decisiun da  construcziun.   29     801.110    6.4. CONTROLLAS DA LA CONSTRUCZIUN  Art.  60 Controlla da la realisaziun da la construcziun, collaudaziun 1 L'autoritad communala da construcziun examinescha la realisaziun dals projects da  construcziun areguard lur concordanza cun la permissiun da construcziun,  cun la  permissiun EOZ e cun eventualas permissiuns supplementaras, uschenavant che las  controllas n'èn betg chaussa da las autoritads ch'èn cumpetentas per la permissiun  supplementara.  Ella  controllescha  almain  il  profil  da  corda  ed  ils  puncts  fixs   altimetrics.  Colliaziuns  cun  stabiliments  da  provediment  e  da  dismessa  publics  vegnan controlladas avant che far la cuvrida. 2 La  patruna  u  il  patrun  da  construcziun  annunzia  immediatamain  a  l'autoritad  communala  da  construcziun  che  la  construcziun  saja  finida.  Quella  fa  la  collaudaziun. En cas da projects da construcziun ordaifer las zonas da construcziun  annunzia l'autoritad communala da construcziun al post spezialisà, sch'il project da  construcziun  exequì  correspunda  a  la  permissiun  EOZ.  En  cas  da  divergenzas  trametta ella ils plans d'execuziun al post spezialisà. 3 L'autoritad communala da construcziun po incumbensar persunas privatas cun las   controllas da la construcziun. 4 Sch'i vegn cumenzà cun in project da construcziun senza avair ina permissiun da  construcziun  u  sch'in  project  da  construcziun  vegn  realisà  en  ina  moda  che  divergescha da plans permess u da cundiziuns en la permissiun da construcziun,   dispona  l'autoritad  communala  da  construcziun  –  en  cas  urgents  ina  da  sias  commembras u in da ses commembers u la scheffa respectivamain il schef da l'uffizi   da construcziun u la chanzlista communala respectivamain il chanzlist communal –   la sistida da las lavurs da construcziun. L'autoritad u la persuna d'uffizi che dispona  pretenda a medem temp che la patruna u ch'il patrun da construcziun inoltreschia ina  dumonda da construcziun posteriura. 5 Disposiziuns da sistir la construcziun èn exequiblas immediatamain.  Art.  61 Stadis cuntraris al dretg da construcziun 1 Sch'igl existan indizis per stadis ch'èn formalmain u materialmain cuntraris al dretg  da construcziun, vegn fatga, suenter ina preannunzia, ina controlla posteriura da la   construcziun. 2 Sch'il resultat da la controlla da la construcziun mussa indizis per ina violaziun da  prescripziuns da construcziun, pretenda l'autoritad communala da construcziun che  las persunas participadas inoltreschian ina dumonda da construcziun posteriura. 3 Sche  l'autoritad  cumpetenta  constatescha  ina  violaziun  da  las  prescripziuns  da  construcziun  materialas  cun  examinar  la  dumonda  da  construcziun  posteriura  respectivamain la dumonda EOZ, introducescha ella ina procedura per restabilir il  stadi legal ed ina procedura da multa.  30       801.110   7. Protecziun giuridica *  Art.  61a * Dretg da far recurs da las organisaziuns da l'ambient 1 Las organisaziuns da l'ambient annunzian lur participaziun a la procedura en scrit u  sin  via  electronica  a  maun dal  formular  d'annunzia  ch'il  post  spezialisà  metta  a  disposiziun. 2 Il post spezialisà dat a las organisaziuns la pussaivladad da prender invista da las   dumondas e las permetta d'inoltrar ina posiziun en scrit tar dumondas EOZ entaifer 7  dis e tar planisaziuns entaifer 20 dis a partir da la data da l'invista. Decisiv è il bul   postal. Las organisaziuns inditgeschan sin il formular d'annunzia la data da l'invista  da las actas. 3 Il  post  spezialisà  po spustar  la  participaziun da las  organisaziuns sin in  termin   suenter l'entrada d'eventualas posiziuns u permissiuns supplementaras d'autoritads  spezialisadas.  8. Disposiziuns finalas *  Art.  62 Entrada en vigur, aboliziun dal dretg vertent 1 Questa ordinaziun entra en vigur a medem temp sco la lescha revedida davart la  planisaziun dal territori1). 2 Cun l'entrada en vigur da questa ordinaziun vegn abolida l'ordinaziun davart  la   midada  d'utilisaziun  da  chasas  agriculas  e  d'edifizis  e  stabiliments  degns  da  protecziun  ordaifer  las  zonas  da  construcziun  (ordinaziun  davart  la  midada  d'utilisaziun, OMU) dals 21 da november 20002).  1) 1. da november 2005 2) CUL 2000, 4740   31     801.110    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 24-05-2005 01-11-2005 relasch emprima versiun - 24-10-2006 01-01-2007 Art. 1 al. 1 midada 2006, 4299 12-12-2006 01-01-2007 Art. 16 al. 1 midada 2006, 5029 12-12-2006 01-01-2007 Art. 16 al. 3 midada 2006, 5029 12-12-2006 01-01-2007 Art. 18 al. 1 midada 2006, 5029 12-12-2006 01-01-2007 Art. 18 al. 4 midada 2006, 5029 12-12-2006 01-01-2007 Art. 19 al. 3 midada 2006, 5029 12-12-2006 01-01-2007 Art. 20 al. 4 midada 2006, 5029 12-12-2006 01-01-2007 Art. 22 al. 2 midada 2006, 5029 12-12-2006 01-01-2007 Art. 23 al. 2 midada 2006, 5030 12-12-2006 01-01-2007 Art. 25 al. 2 midada 2006, 5030 12-12-2006 01-01-2007 Art. 28 al. 2 midada 2006, 5030 12-12-2006 01-01-2007 Art. 29 al. 1 midada 2006, 5030 12-12-2006 01-01-2007 Art. 30 al. 2 midada 2006, 5030 12-12-2006 01-01-2007 Art. 31 al. 2 midada 2006, 5030 12-12-2006 01-01-2007 Art. 31 al. 4 midada 2006, 5031 12-12-2006 01-01-2007 Art. 32 al. 2 midada 2006, 5031 12-12-2006 01-01-2007 Art. 33 al. 2 midada 2006, 5031 12-12-2006 01-01-2007 Art. 35 al. 3 midada 2006, 5031 13-09-2011 01-10-2011 Art. 36 revisiun totala - 13-09-2011 01-10-2011 Art. 37 revisiun totala - 13-09-2011 01-10-2011 Art. 37a integraziun - 23-06-2015 01-01-2016 Art. 4 al. 3 midada 2015-019 23-06-2015 01-01-2016 Art. 5 al. 2 midada 2015-019 23-06-2015 01-01-2016 Art. 7 al. 1 midada 2015-019 23-06-2015 01-01-2016 Art. 9 al. 1 midada 2015-019 23-06-2015 01-01-2016 Art. 10 al. 1 midada 2015-019 23-06-2015 01-01-2016 Art. 11 al. 1 midada 2015-019 23-06-2015 01-01-2016 Art. 11 al. 2 midada 2015-019 23-06-2015 01-01-2016 Art. 11 al. 3 midada 2015-019 23-06-2015 01-01-2016 Art. 11 al. 4 midada 2015-019 30-06-2015 01-01-2016 Art. 5 aboliziun 2015-021 30-06-2015 01-01-2016 Art. 6 aboliziun 2015-021 31-05-2016 01-07-2016 Art. 1 al. 1 midada 2016-011 31-05-2016 01-07-2016 Titel 4.5. integraziun 2016-011 31-05-2016 01-07-2016 Art. 35a integraziun 2016-011 31-05-2016 01-07-2016 Art. 35b integraziun 2016-011 31-05-2016 01-07-2016 Art. 35c integraziun 2016-011 31-05-2016 01-07-2016 Art. 35d integraziun 2016-011 31-05-2016 01-07-2016 Art. 35e integraziun 2016-011 12-03-2019 01-04-2019 Art. 7 al. 2 midada 2019-002 12-03-2019 01-04-2019 Art. 11 al. 2 midada 2019-002 12-03-2019 01-04-2019 Art. 16 al. 4 midada 2019-002 12-03-2019 01-04-2019 Art. 19 al. 2 midada 2019-002 12-03-2019 01-04-2019 Art. 33a integraziun 2019-002 12-03-2019 01-04-2019 Art. 35e aboliziun 2019-002 12-03-2019 01-04-2019 Titel 4.6. integraziun 2019-002 12-03-2019 01-04-2019 Art. 35f integraziun 2019-002 12-03-2019 01-04-2019 Art. 35g integraziun 2019-002 12-03-2019 01-04-2019 Titel 4.7. integraziun 2019-002 12-03-2019 01-04-2019 Art. 35h integraziun 2019-002 12-03-2019 01-04-2019 Art. 35i integraziun 2019-002 12-03-2019 01-04-2019 Art. 35j integraziun 2019-002 12-03-2019 01-04-2019 Art. 35k integraziun 2019-002 12-03-2019 01-04-2019 Art. 35l integraziun 2019-002 12-03-2019 01-04-2019 Art. 35m integraziun 2019-002 12-03-2019 01-04-2019 Art. 35n integraziun 2019-002 12-03-2019 01-04-2019 Art. 40 al. 1 midada 2019-002 12-03-2019 01-04-2019 Art. 40 al. 1, 16. midada 2019-002 12-03-2019 01-04-2019 Art. 40 al. 1, 17. midada 2019-002 12-03-2019 01-04-2019 Art. 40 al. 1, 22. midada 2019-002  32       801.110   Conclus Entrada en vigur Element Modificaziun Publicaziun en la CUL 12-03-2019 01-04-2019 Art. 40 al. 2 midada 2019-002 12-03-2019 01-04-2019 Art. 40 al. 3 midada 2019-002 12-03-2019 01-04-2019 Art. 40a integraziun 2019-002 12-03-2019 01-04-2019 Art. 40b integraziun 2019-002 12-03-2019 01-04-2019 Art. 42 al. 3 midada 2019-002 12-03-2019 01-04-2019 Art. 46 al. 3 midada 2019-002 12-03-2019 01-04-2019 Art. 48 al. 1 midada 2019-002 12-03-2019 01-04-2019 Art. 49 al. 2 midada 2019-002 12-03-2019 01-04-2019 Art. 49 al. 3 midada 2019-002 12-03-2019 01-04-2019 Art. 49a integraziun 2019-002 12-03-2019 01-04-2019 Titel 6.2.2. midada 2019-002 12-03-2019 01-04-2019 Art. 50 midada dal titel 2019-002 12-03-2019 01-04-2019 Art. 50 al. 1 midada 2019-002 12-03-2019 01-04-2019 Art. 50 al. 2 midada 2019-002 12-03-2019 01-04-2019 Titel 7. midada 2019-002 12-03-2019 01-04-2019 Art. 61a integraziun 2019-002 12-03-2019 01-04-2019 Titel 8. integraziun 2019-002   33     801.110    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 24-05-2005 01-11-2005 emprima versiun - Art. 1 al. 1 24-10-2006 01-01-2007 midada 2006, 4299 Art. 1 al. 1 31-05-2016 01-07-2016 midada 2016-011 Art. 4 al. 3 23-06-2015 01-01-2016 midada 2015-019 Art. 5 30-06-2015 01-01-2016 aboliziun 2015-021 Art. 5 al. 2 23-06-2015 01-01-2016 midada 2015-019 Art. 6 30-06-2015 01-01-2016 aboliziun 2015-021 Art. 7 al. 1 23-06-2015 01-01-2016 midada 2015-019 Art. 7 al. 2 12-03-2019 01-04-2019 midada 2019-002 Art. 9 al. 1 23-06-2015 01-01-2016 midada 2015-019 Art. 10 al. 1 23-06-2015 01-01-2016 midada 2015-019 Art. 11 al. 1 23-06-2015 01-01-2016 midada 2015-019 Art. 11 al. 2 23-06-2015 01-01-2016 midada 2015-019 Art. 11 al. 2 12-03-2019 01-04-2019 midada 2019-002 Art. 11 al. 3 23-06-2015 01-01-2016 midada 2015-019 Art. 11 al. 4 23-06-2015 01-01-2016 midada 2015-019 Art. 16 al. 1 12-12-2006 01-01-2007 midada 2006, 5029 Art. 16 al. 3 12-12-2006 01-01-2007 midada 2006, 5029 Art. 16 al. 4 12-03-2019 01-04-2019 midada 2019-002 Art. 18 al. 1 12-12-2006 01-01-2007 midada 2006, 5029 Art. 18 al. 4 12-12-2006 01-01-2007 midada 2006, 5029 Art. 19 al. 2 12-03-2019 01-04-2019 midada 2019-002 Art. 19 al. 3 12-12-2006 01-01-2007 midada 2006, 5029 Art. 20 al. 4 12-12-2006 01-01-2007 midada 2006, 5029 Art. 22 al. 2 12-12-2006 01-01-2007 midada 2006, 5029 Art. 23 al. 2 12-12-2006 01-01-2007 midada 2006, 5030 Art. 25 al. 2 12-12-2006 01-01-2007 midada 2006, 5030 Art. 28 al. 2 12-12-2006 01-01-2007 midada 2006, 5030 Art. 29 al. 1 12-12-2006 01-01-2007 midada 2006, 5030 Art. 30 al. 2 12-12-2006 01-01-2007 midada 2006, 5030 Art. 31 al. 2 12-12-2006 01-01-2007 midada 2006, 5030 Art. 31 al. 4 12-12-2006 01-01-2007 midada 2006, 5031 Art. 32 al. 2 12-12-2006 01-01-2007 midada 2006, 5031 Art. 33 al. 2 12-12-2006 01-01-2007 midada 2006, 5031 Art. 33a 12-03-2019 01-04-2019 integraziun 2019-002 Art. 35 al. 3 12-12-2006 01-01-2007 midada 2006, 5031 Titel 4.5. 31-05-2016 01-07-2016 integraziun 2016-011 Art. 35a 31-05-2016 01-07-2016 integraziun 2016-011 Art. 35b 31-05-2016 01-07-2016 integraziun 2016-011 Art. 35c 31-05-2016 01-07-2016 integraziun 2016-011 Art. 35d 31-05-2016 01-07-2016 integraziun 2016-011 Art. 35e 31-05-2016 01-07-2016 integraziun 2016-011 Art. 35e 12-03-2019 01-04-2019 aboliziun 2019-002 Titel 4.6. 12-03-2019 01-04-2019 integraziun 2019-002 Art. 35f 12-03-2019 01-04-2019 integraziun 2019-002 Art. 35g 12-03-2019 01-04-2019 integraziun 2019-002 Titel 4.7. 12-03-2019 01-04-2019 integraziun 2019-002 Art. 35h 12-03-2019 01-04-2019 integraziun 2019-002 Art. 35i 12-03-2019 01-04-2019 integraziun 2019-002 Art. 35j 12-03-2019 01-04-2019 integraziun 2019-002 Art. 35k 12-03-2019 01-04-2019 integraziun 2019-002 Art. 35l 12-03-2019 01-04-2019 integraziun 2019-002 Art. 35m 12-03-2019 01-04-2019 integraziun 2019-002 Art. 35n 12-03-2019 01-04-2019 integraziun 2019-002 Art. 36 13-09-2011 01-10-2011 revisiun totala - Art. 37 13-09-2011 01-10-2011 revisiun totala - Art. 37a 13-09-2011 01-10-2011 integraziun - Art. 40 al. 1 12-03-2019 01-04-2019 midada 2019-002 Art. 40 al. 1, 16. 12-03-2019 01-04-2019 midada 2019-002 Art. 40 al. 1, 17. 12-03-2019 01-04-2019 midada 2019-002 Art. 40 al. 1, 22. 12-03-2019 01-04-2019 midada 2019-002  34       801.110   Element Conclus Entrada en vigur Modificaziun Publicaziun en la CUL Art. 40 al. 2 12-03-2019 01-04-2019 midada 2019-002 Art. 40 al. 3 12-03-2019 01-04-2019 midada 2019-002 Art. 40a 12-03-2019 01-04-2019 integraziun 2019-002 Art. 40b 12-03-2019 01-04-2019 integraziun 2019-002 Art. 42 al. 3 12-03-2019 01-04-2019 midada 2019-002 Art. 46 al. 3 12-03-2019 01-04-2019 midada 2019-002 Art. 48 al. 1 12-03-2019 01-04-2019 midada 2019-002 Art. 49 al. 2 12-03-2019 01-04-2019 midada 2019-002 Art. 49 al. 3 12-03-2019 01-04-2019 midada 2019-002 Art. 49a 12-03-2019 01-04-2019 integraziun 2019-002 Titel 6.2.2. 12-03-2019 01-04-2019 midada 2019-002 Art. 50 12-03-2019 01-04-2019 midada dal titel 2019-002 Art. 50 al. 1 12-03-2019 01-04-2019 midada 2019-002 Art. 50 al. 2 12-03-2019 01-04-2019 midada 2019-002 Titel 7. 12-03-2019 01-04-2019 midada 2019-002 Art. 61a 12-03-2019 01-04-2019 integraziun 2019-002 Titel 8. 12-03-2019 01-04-2019 integraziun 2019-002   35    	1. En general 	1.1. Autoritads 	Art. 1 Departament cumpetent, post spezialisà  	1.2. Mediaziun extragiudiziala 	Art. 2 Procedura  	1.3. Basa 	Art. 3 Basa  	1.4. Datas digitalas 	Art. 4 Realisaziun, administraziun, suveranitad da las datas, archiv  	1.5. Contribuziuns per prestaziuns da la planisaziun dal territori 	Art. 5 * … 	Art. 6 * …   	2. Planisaziun chantunala 	2.1. Procedura dal plan directiv 	Art. 7 Elavuraziun, procedura da participaziun 	Art. 8 Proceduras davant autoritads federalas, controlla  	2.2. Procedura per plans chantunals d'utilisaziun 	Art. 9 Elavuraziun, exposiziun publica, relasch   	3. Planisaziun regiunala 	Art. 10 Contracts generals 	Art. 11 Procedura per plans directivs regiunals  	4. Planisaziun locala 	4.1. Procedura per l'urden fundamental 	Art. 12 Procedura d'examinaziun preliminara 	Art. 13 Exposiziun da cooperaziun 	Art. 14 Procedura d'approvaziun 	Art. 15 Decisiun d'approvaziun  	4.2. Procedura per il plan da quartier 	Art. 16 Introducziun 	Art. 17 Elavuraziun dal plan da quartier 	Art. 18 Exposiziun publica, protesta 	Art. 19 Relasch, entrada en vigur 	Art. 20 Repartiziun dals custs 	Art. 21 Aboliziun u midada da plans da quartier  	4.3. Procedura da contribuziun 	Art. 22 Introducziun 1. exposiziun publica 	Art. 23 2. protesta, conclus 	Art. 24 Repartiziun dals custs 1. elavuraziun 	Art. 25 2. exposiziun publica, protesta, relasch 	Art. 26 Scadenza, incasso, prorogaziun 	Art. 27 Midada da las relaziuns  	4.4. Procedura per regruppaments dal terren e per rectificaziuns da cunfins 	Art. 28 Princip 	Art. 29 Introducziun 1. exposiziun publica 	Art. 30 2. protesta, conclus 	Art. 31 Inventarisaziun ed exposiziun dal possess vegl 	Art. 32 Repartiziun nova 1. elavuraziun, exposiziun publica 	Art. 33 2. protesta, decisiun 	Art. 33a * Fusiun 	Art. 34 Entrada en vigur, execuziun tras il register funsil 	Art. 35 Repartiziun dals custs  	4.5. Disposiziuns executivas tar la legislaziun federala davart las abitaziuns secundaras * 	Art. 35a * Edifizis caracteristics per il lieu entaifer las zonas da construcziun 1. princip 	Art. 35b * 2. excepziun 	Art. 35c * Edifizis protegids entaifer las zonas da construcziun 	Art. 35d * Prescripziuns cuminaivlas 	Art. 35e * …  	4.6. Mobilisaziun da terren da construcziun * 	Art. 35f * Dretg da cumpra da la vischnanca 	Art. 35g * Mesiras da planisaziun da durada limitada  	4.7. Cumpensaziun d'avantatgs e da dischavantatgs da planisaziun * 	Art. 35h * Reducziun da la taxa da plivalur, coordinaziun 	Art. 35i * Soluziuns contractualas 	Art. 35j * Chareschia 	Art. 35k * Procedura per la taxa da plivalur 1. orientaziun, calculaziun, communicaziun 	Art. 35l * 2. termin da pajament 	Art. 35m * 3. retratga 	Art. 35n * 4. finanziaziun speziala per la cumpensaziun da la plivalur   	5. Prescripziuns chantunalas da construcziun 	5.1. Noziuns e modas da mesirar 	Art. 36 * Realisaziun da la CIAC 	Art. 37 * Cifras d'utilisaziun 	Art. 37a * Cifra d'explotaziun (CE)  	5.2. Spazi d'abitar agricul 	Art. 38 Spazi d'abitar permanent 	Art. 39 Spazi d'abitar temporar   	6. Dretg da construcziun formal 	6.1. Projects da construcziun che na basegnan betg ina permissiun da construcziun 	Art. 40 Projects da construcziun che na basegnan betg ina permissiun da construcziun 	Art. 40a * Obligaziun d'annunzia 	Art. 40b * Implants solars sin tetgs  	6.2. Procedura per la permissiun da construcziun 	6.2.1. Procedura ordinaria per la permissiun da construcziun 	Art. 41 Giudicament provisoric 	Art. 42 Dumonda da construcziun, dumonda EOZ 	Art. 43 Profilaziun 	Art. 44 Examinaziun provisorica 	Art. 45 Exposiziun publica, protesta 	Art. 46 Decisiun da construcziun 	Art. 47 Decisiun EOZ 1. trametter 	Art. 48 2. posiziuns, rectificaziun, uffizi da cumpromiss 	Art. 49 3. decisiun, communicaziun 	Art. 49a * 4. renunzia a la motivaziun da la decisiun  	6.2.2. Procedura simplifitgada per la permissiun da construcziun * 	Art. 50 Procedura simplifitgada per la permissiun da construcziun 1. cas d'applicaziun * 	Art. 51 2. procedura   	6.3. Coordinaziun 	6.3.1. Coordinaziun da las proceduras 	Art. 52 Dumondas per permissiuns supplementaras che basegnan ina coordinaziun 1. preparaziun 	Art. 53 2. inoltraziun, examinaziun provisorica 	Art. 54 3. exposiziun publica, protesta  	6.3.2. Coordinaziun da las decisiuns 	Art. 55 Projects da construcziun entaifer las zonas da construcziun 	Art. 56 Projects da construcziun ordaifer las zonas da construcziun 1. trametter, procurar per permissiuns supplementaras 	Art. 57 2. rectificaziun, uffizi da cumpromiss 	Art. 58 3. communicaziun coordinada da las decisiuns 	Art. 59 4. decisiun generala   	6.4. Controllas da la construcziun 	Art. 60 Controlla da la realisaziun da la construcziun, collaudaziun 	Art. 61 Stadis cuntraris al dretg da construcziun   	7. Protecziun giuridica * 	Art. 61a * Dretg da far recurs da las organisaziuns da l'ambient  	8. Disposiziuns finalas * 	Art. 62 Entrada en vigur, aboliziun dal dretg vertent   		2019-10-28T12:10:44+0100 	"7001 Chur" 	"Gesetzessammlung Kanton Graubünden"